গত বারের মতো এ বারও মহরমের দিন দুর্গা প্রতিমা বিসর্জন দেওয়া যাবে না। বুধবার জানিয়েছেন রাজ্যের মুখ্যমন্ত্রী মমতা বন্দ্যোপাধ্যায়। মুখ্যমন্ত্রীর এমন সিদ্ধান্তের সমালোচনা করেছেন বিজেপির রাজ্য সভাপতি দিলীপ ঘোষ। 
এ দিন তিনি জানিয়েছেন, মুখ্যমন্ত্রী সমাজে ভেদাভেদ সৃষ্টি করতেই এমন সিদ্ধান্ত নিয়েছেন। তিনি এ ভাবেই উত্তেজনা তৈরি করতে চান সমাজের মধ্যে। এর পিছনে গভীর অভিসন্ধি রয়েছে। পাশাপাশি তিনি এও বলেন, আগের বারের মতো এ বারও আদালতে সমালোচিত হবে তৃণমূল সরকার। 
প্রসঙ্গত, ২০১৬ সালের দুর্গাপুজোতেও মহরমের দিন দুর্গাপ্রতিমা বিসর্জন দেওয়া বন্ধ রাখা হয়েছিল। সেই সিদ্ধান্তের প্রতিবাদে বিচারপতি দীপঙ্কর দত্তের এজলাসে মামলা দায়ের করা হয়েছিল। 

এই বিষয়ে অন্যান্য খবর

পুজোয় দিন বাড়ছে, মণ্ডপে প্রতিমা একদিন বেশি, একগুচ্ছ ঘোষণা মমতার


সেই মামলার পরিপ্রেক্ষিতে শেষ পর্যন্ত বাড়ির পুজোগুলিকে মহরমের দিনে বিসর্জন দেওয়ার অনুমতি দেওয়া হয় সন্ধে ৬টা পর্যন্ত। 
ইতিমধ্যে জানা গিয়েছে, বিশ্ব হিন্দু পরিষদ ও আরএসএস আদালতে যাওয়রা ব্যাপারে সিদ্ধান্ত নিয়ে ফেলেছে। 
এ দিকে, মুখ্যমন্ত্রী মমতা বন্দ্যোপাধ্যায় আশঙ্কা প্রকাশ করেছেন, উৎসবের দিনে অশান্তি করার চেষ্টা করা হতে পারে রাজ্যে। তিনি ইঙ্গিত করেছেন বিজেপির দিকে।